**Dexter** on yhdysvaltalainen televisiosarja, jonka pääosassa on Michael C. Hallin esittämä sarjamurhaaja Dexter Morgan. Tämä työskentelee Miamin väkivaltarikosten rikospaikkojen veriroisketutkijana. Morgan valikoi uhreikseen murhaajia, jotka oikeus on tuominnut syyttömiksi tai jotka eivät ole vielä jääneet kiinni. Ensimmäinen tuotantokausi perustuu Jeff Lindsayn palkittuun romaaniin *Dexterin pimeät unet*.

Yhdysvalloissa sarjaa on esittänyt Showtime ja Suomessa Nelonen, Jim ja Canal+. *Dexter* alkoi Yhdysvalloissa 1. lokakuuta 2006. Sarjan kahdeksas ja viimeiseksi luultu kausi esitettiin vuonna 2013 ja sen viimeinen jakso "Remember the Monsters?" esitettiin 22. syyskuuta 2013. Sarjan tekemistä kuitenkin jatkettiin vuoden 2021 alussa. Uusi, yhdeksäs tuotantokausi *Dexter: New Blood* alkoi Suomessa Paramountin suoratoistopalvelussa marraskuussa 2021.

Michael C. Hall on ollut viidesti ehdokkaana parhaan miespääosan Golden Globeen joista vuonna 2010 hän voitti. Itse sarja on saanut muun muassa BAFTA-ehdokkuuden sekä lukuisia Emmy-ehdokkuuksia. Hall oli ehdolla Emmyyn parhaasta miespääosasta vuosina 2008, 2009, 2010 ja 2011.

Tuotanto
--------

*Dexter* perustuu Jeff Lindsayn kirjaan *Dexterin pimeät unet* (engl. *Darkly Dreaming Dexter*). Kirjasarjasta otettiin vain päähenkilöt, tapahtumapaikka ja juoni ensimmäiseen tuotantokauteen. Loput tuotantokaudet ovat sivunneet kirjasarjaa eivätkä ne enää seuraa kirjojen juonta. James Manos, Jr. kehitti kirjasta televisiosarjan ja käsikirjoitti sarjan ensimmäisen jakson. Hän myös toimi tuottajana ensimmäisen tuotantokauden ajan. Clyde Phillips toimi showrunnerina neljän tuotantokauden ajan. Kun Phillips jätti työn viettääkseen aikaa perheensä kanssa, *24:n* tuottaja Chip Johannessen otettiin pyörittäjäksi viidennelle kaudelle. Kuudennesta kaudesta lähtien sarjan pyörittäjänä on toiminut Scott Buck.

Sarjalla on ollut yhteensä 26 tuottajaa, joista 15 on ollut vastaavia tuottajia. Ensimmäisellä tuotantokaudella tuottajia oli 11, joista vain kolme (Sara Colleton, John Goldwyn ja Robert Lloyd Lewis) toimivat tuottajina vielä sarjan seitsemännelläkin tuotantokaudella. Nykyään tuottajina toimivat näiden kolmen lisäksi myös sarjan pyörittäjä Scott Buck, Arika Lisanne Mittman, Scott Reynolds, Lauren Gussis, Jace Richdale, Wendy West, Tim Schlattmann, Manny Coto sekä pääosan esittäjä Michael C. Hall.

### Käsikirjoittaminen ja ohjaus

Eniten *Dexterin* jaksojen käsikirjoituksia on tehnyt Scott Buck, joka on käsikirjoittanut yhteensä 16 jaksoa. Toiseksi eniten jaksoja (14) ovat kirjoittaneet Lauren Gussis, Tim Schlattmann ja Karen Campbell. Ohjaajista John Dahl on ohjannut eniten sarjan jaksoja. Steve Shill voitti Golden Globen jaksosta "Pakotie" (engl. *The Getaway*).

### Näyttelijöiden valinta

Robert Greenblatt ja Michael Cuesta tarjosivat Michael C. Hallille *Dexterin* käsikirjoitusta heinäkuussa 2005 tämän näyteltyä David Fisheriä viiden tuotantokauden ajan televisiosarjassa *Mullan alla*. Hall oli yksi niistä harvoista joiden ei tarvinnut koe-esiintyä *Dexteriä* varten. Jeff Lindsay oli aluksi Hallin palkkaamista vastaan, mutta muutti mielensä tavattuaan hänet. Hall oli itsekin roolia vastaan sillä hänellä ei ollut aikomusta palata televisioon niin pian, mutta muutti myös mielensä luettuaan käsikirjoituksen. Häntä "kiehtoi mustan huumorin, väkivallan ja ainutlaatuisen päähenkilön sekoitus." Hänen mielestään se oli myös "iso sitoumus, jota ei voinut olla ottamatta vastaan." Valmistautuakseen rooliin Hall luki paljon kirjoja sarjamurhaajista, luki poliisin tekemiä kuulusteluja sarjamurhaajista, vietti aikaa miamilaisen veriroisketutkijan kanssa ja seurasi ihmisiä New Yorkissa kokeakseen miltä se tuntuu.

Julie Benz koe-esiintyi Rita Bennetin rooliin luettuaan käsikirjoituksen, jota hän sanoi "yhdeksi parhaista käsikirjoituksista mitä [hän] oli koskaan lukenut." Hän koe-esiintyi myös Debran rooliin ja vitsaili, että olisi myös koe-esiintynyt Dexterin rooliin jos se olisi ollut mahdollista. James Remarillekin annettiin käsikirjoitus ja hän koe-esiintyi Harry Morganin rooliin. David Zayasiin vetosi Angel Batistan rooli, sillä hän oli työskennellyt ennen poliisina. Erik King etsi erilaista näyttelymahdollisuutta ja piti Doakesin hahmosta. C. S. Leetä pyydettiin Vince Masukan rooliin, kun tuottajat olivat nähneet hänet muun muassa *Sopranosissa* ja *Spin Cityssä*. Jennifer Carpenter liittyi joukkoon syyskuussa 2005 Debra Morganin rooliin. Carpenter luki *Dexter*-kirjat ennen koe-esiintymistään eikä nähnyt itseään kirjoissa Debrana. Hän yrittikin tehdä Debrasta itsensä kaltaisen ja tuoda esiin osia itsestään, jotka olivat Debran kaltaisia. Carpenter myös nautti kiroamisesta televisiossa.

Jaime Murray valittiin näyttelemään Lila Tournay'ta *Dexterin* toiselle tuotantokaudelle heinäkuussa 2007. Samoihin aikoihin Keith Carradine valittiin esittämään FBI-agentti Frank Lundya. Kolmannella kaudella astuu esiin uusi hahmo Miguel Prado, jota näyttelee Jimmy Smits. Smits oli ainoa kandidaatti rooliin. Aluksi hän ei suostunut, mutta tuottajien selitettyä hänelle Miguelin synkkyyden, hän suostui sillä se oli hänen mukaansa "rooli minkälaista hän ei ollut aiemmin näytellyt." Smits palkattiin esiintymään kymmenessä kauden kahdestatoista jaksosta. Desmond Harrington valittiin esittämään uutta etsivää Joey Quinniä. Harrington oli kolmannella kaudella vain vierailevana tähtenä, mutta nostettiin neljännellä kaudella alkuteksteihin. Liza Lapira esittää Yuki Amadoa, joka työskentelee sisäiselle tutkinnalle joka tarkkailee Quinniä. David Ramsey valittiin näyttelemään Quinnin salaista tiedonantajaa Anton Briggsiä, joka myös aloittaa suhteen Debran kanssa.

Henkilöt
--------

### Päähenkilöt

* **Dexter Morgan** (Michael C. Hall) on sarjan sanavalmis, kaksoiselämää elävä päähenkilö. Dexter koki pienenä järkyttävän trauman, minkä seurauksena hänellä on suuri tappamisen halu, mutta on oppinut kohdistamaan sen vapaana kulkeviin rikollisiin. Hän työskentelee Miamin poliisissa veriroisketutkijana. Dexter on tunnesokea, mutta hänen tyttöystävänsä Rita tietämättään auttaa häntä löytämään uusia tunteita.

* **Debra Morgan** (Jennifer Carpenter) on Dexterin sisko. Hän työskentelee huumerikoksiin ja prostituutioon keskittyneessä poliisiyksikössä, mutta pääsee myöhemmin murharyhmään. Luonteeltaan hän on innokas ja fiksu, mutta ei aina luota itseensä ja pyytää usein Dexteriltä neuvoja. Hänen törkyinen kielenkäyttönsä saattaa hänet monesti vaikeuksiin työpaikallaan eikä hänellä ole oikein ollut onnea ihmissuhteita luodessa.

* **Rita Bennett** (Julie Benz) on Dexterin tyttöystävä. Hän on kahden lapsen, Astorin ja Codyn, yksinhuoltaja. Hän erosi miehestään tämän hakattua ja raiskattua Ritaa, minkä takia hän on hyvin herkkä ja haavoittuvainen. Hän on onnellinen löydettyään mielestään täydellisen miehen Dexteristä, mutta ei osaa epäillä miehen todellista luonnetta.

* **Angel Batista** (David Zayas) työskentelee murharyhmässä. Hän on rehellinen, lämmin ja hyväsydäminen mies, jonka vaimo on hakemassa avioeroa.

* **Maria LaGuerta** (Lauren Vélez) johtaa murharyhmää. Päältä päin hän vaikuttaa kovalta ja määrätietoiselta naiselta, mutta sisältä hän on myös herkkä ja yksinäinen.

* **Vince Masuka** (C. S. Lee) on tiimin rikostekninen tutkija ja työskentelee Dexterin kanssa laboratoriossa. Hänen intohimonsa ovat hauskanpito ja naiset, joita hän monesti yrittää vikitellä. Hänellä on tapana laukoa pervoja vitsejä töiden lomassa.

* **James Doakes** (Erik King) työskenteli ennen tiimiin tuloaan erikoisetsivänä. Hän ei pidä Dexteristä ja pitää tätä kummajaisena, minkä takia hän alkaa vakoilla tätä.

* **Harry Morgan** (James Remar) oli Dexterin kasvatti-isä, joka sai tietää Dexterin mieltymyksen tappamiseen ja opetti tämän kohdistamaan halunsa rikollisiin. Hän on kuollut ennen sarjan alkua, mutta esiintyy monesti takaumissa ja Dexterin haaveenkaltaisissa olotiloissa.

* **Joey Quinn** (Desmond Harrington, kaudet 3–8) on rikospoliisi, joka liittyy tiimiin kolmannella kaudella Debran työpariksi.

* **Jamie Batista** (Aimee Garcia, kaudet 6-8) on Angelin sisko, joka on Harrisonin lapsenvahti kuudennesta kaudesta lähtien.

* **Thomas Matthews** (Geoff Pierson) on ylikomisario, joka on ollut poliisina jo Dexterin kasvatti-isän aikoina.

### Sivuhenkilöt

*Dexterin* ensimmäisellä kaudella tutustutaan päähenkilöiden lisäksi sivuhenkilöihin. Christian Camargo esittää kauden päävihollista, jääautomurhaajaa. Mark Pellegrino näyttelee Ritan ex-miestä Paul Bennettiä, joka pääsee ehdonalaiseen vankilasta ja aiheuttaa harmia Ritalle ja Dexterille. Jaime Murray esittää toisella kaudella Dexterin NA-sponsoria Lila Tournayta. Keith Carradine esittää FBI-agentti Frank Lundya, joka tulee Miamiin jahtaamaan sarjamurhaajaa. Lundy aloittaa suhteen Debran kanssa, mutta eroaa tästä kauden lopulla. Carradine palaa rooliinsa neljännen kauden alussa, jolloin jo eläköitynyt Lundy jahtaa sarjamurhaaja Trinityä. Kolmannella kaudella Jimmy Smits esittää Miguel Pradoa, josta tulee Dexterin hyvä ystävä. David Ramsey näyttelee Anton Briggsiä, joka seurustelee Debran kanssa. Neljännellä kaudella John Lithgow liittyy joukkoon esittäen Arthur Mitchelliä, eli sarjamurhaaja Trinityä. Lithgow voitti Golden Globen roolistaan. Courtney Ford näyttelee toimittajaa, joka kalastaa Quinniltä tietoja Trinitystä. Julia Stiles esittää Lumen Pierceä sarjan viidennellä kaudella. *Dexterin* kuudennella tuotantokaudella Mos Def esittää uskonnollista Samia. Edward James Olmos ja Colin Hanks esittävät professori Gellaria ja Travis Marshallia, jotka yrittävät aiheuttaa maailmanlopun. Billy Brown näyttelee Mike Andersonia, joka kutsutaan paikkaamaan Debra, kun tämä nostetaan komisarioksi. Yvonne Strahovski näyttelee Hannah McKayta sarjan kahdella viimeisellä kaudella.

Juoni
-----

Dexter Morgan jäi orvoksi 3-vuotiaana, kun hänen äitinsä murhattiin. Murhapaikalle ensimmäisenä saapunut poliisi Harry Morgan adoptoi hänet. Dexterin varttuessa Harry huomaa, että poika on tappanut naapuruston eläimiä, ja selittää hänelle, että halu tappaa on tullut häneen liian aikaisin. Harry päättää opettaa Dexterille "opin" (engl. *The Code*), jota hänen tulee noudattaa: Dexterin uhrien pitää itse olla murhaajia. Hänen pitää myös aina olla täysin varma uhriensa syyllisyydestä. Kaikkein tärkein asia on kuitenkin olla jäämättä kiinni. Dexter noudattaa oppia ja on aina varma uhriensa syyllisyydestä. Kuitenkin neljännellä kaudella hän tappaa hätäisesti myöhemmin syyttömäksi todetun valokuvaajan. Dexter myös ottaa uhreiltaan verinäytteen joita hän säilyttää laatikossa ilmastointilaitteessaan.

Sarjan alussa Dexter uskoo, ettei hänellä ole kykyä rakastaa, mutta kuitenkin selittää pitävänsä siskostaan Debrasta. Dexter seurustelee Rita Bennetin kanssa, joka on traumatisoitunut ex-miehensä Paulin vakivaltaisesta käyttäytymisestä häntä kohtaan eikä sen vuoksi uskalla olla intiimisti Dexterin kanssa. Tämä sopii Dexterille, joka uskoo, että niin syvä yhteys toiseen ihmiseen paljastaisi hänen pahan puolensa. Myöhemmin sarjassa Dexter myöntää rakastavansa Ritaa ja tämän lapsia Astoria ja Codya, Debraa sekä poikaansa Harrisonia.

### Tuotantokaudet

Kaudet| Kausi | Jaksot | Esitetty |
| --- | --- | --- |
|  | 1 | 12 | Yhdysvallat 2006-10-11. lokakuuta 2006 – 2006-12-1717. joulukuuta 2006Suomi 2007-8-3030. elokuuta 2007 – 2007-11-1515. marraskuuta 2007 |
|  | 2 | Yhdysvallat 2007-09-3030. syyskuuta 2007 – 2007-12-1616. joulukuuta 2007Suomi 2008-8-2121. elokuuta 2008 – 2008-11-66. marraskuuta 2008 |
|  | 3 | Yhdysvallat 2008-09-2828. syyskuuta 2008 – 2008-12-1414. joulukuuta 2008Suomi 2010-10-1010. lokakuuta 2010 – 2010-12-2626. joulukuuta 2010 |
|  | 4 | Yhdysvallat 2009-09-2727. syyskuuta 2009 – 2009-12-1313. joulukuuta 2009Suomi 2012-6-2727. kesäkuuta 2012 – 2012-9-1313. syyskuuta 2012 |
|  | 5 | Yhdysvallat 2010-09-2626. syyskuuta 2010 – 2010-12-1212. joulukuuta 2010 |
|  | 6 | Yhdysvallat 2011-10-22. lokakuuta 2011 – 2011-12-1818. joulukuuta 2011 |
|  | 7 | Yhdysvallat 2012-09-3030. syyskuuta 2012 – 2012-12-1616. joulukuuta 2012 |
|  | 8 | Yhdysvallat 2013-06-3030. kesäkuuta 2013 – 2013-09-2222. syyskuuta 2013 |
|  | 9 | 10 | 2021 |
|

#### Ensimmäinen tuotantokausi (2006)

 
Jaksot
1. *Leikkiinkutsu* (*Dexter*)
2. *Krokotiili* (*Crocodile*)
3. *Toinen mahdollisuus* (*Popping Cherry*)
4. *Verisiä muistoja* (*Let's Give the Boy a Hand*)
5. *Riskinottoja* (*Love American Style*)
6. *Myrsky on tulossa* (*Return to Sender*)
7. *Ystävien kesken* (*Circle of Friends*)
8. *Terapian tarpeessa* (*Shrink Wrap*)
9. *Kyllä isä tietää* (*Father Knows Best*)
10. *Verisiä muistoja* (*Seeing Red*)
11. *Totuuksia* (*Truth Be Told*)
12. *Vapaana syntynyt* (*Born Free*)

Dexter Morgan toimii Miamin poliisissa veriroisketutkijana ja salaa sarjamurhaajana jahdaten vapaana kulkevia rikollisia. Muita keskeisiä hahmoja ovat Dexterin tyttöystävä Rita lapsineen, Miamin poliisissa työskentelevät Maria LaGuerta, Angel Batista, Vince Masuka, James Doakes ja Dexterin siskopuoli Debra. Tiimi jahtaa Miamissa liikkuvaa sarjamurhaajaa, joka nimetään Kylmäautomurhaajaksi. Debra alkaa seurustella lääkäri Rudyn kanssa. Ritan ex-mies Paul alkaa ahdistella jälleen Ritaa, joten Dexter lavastaa hänet huumeiden käyttäjäksi tämän ollessa ehdonalaisessa, minkä seurauksena Paul joutuu vankilaan. Myöhemmin Rudy paljastuu Kylmäautomurhaajaksi, ja kauden lopussa hän sieppaa Debran ja kertoo Dexterille olevansa hänen biologinen veljensä Brian. Brian yrittää manipuloida Dexteriä puolelleen, mutta Dexter lopulta surmaa veljensä.

#### Toinen tuotantokausi (2007)

Jaksot
1. *Ruosteessa* (*It's Alive!*)
2. *Hyvästit* (*Waiting to Exhale*)
3. *Valheita ja viettelyksiä* (*An Inconvenient Lie*)
4. *Kuumat paikat* (*See-Through*)
5. *Synkkä puolustaja* (*The Dark Defender*)
6. *Dexiä, valheita ja videonauhaa* (*Dex, Lies, and Videotape*)
7. *Oma-aloitteisuutta* (*That Night, a Forest Grew*)
8. *Hirviön paluu* (*Morning Comes*)
9. *Valoa tunnelin päässä* (*Resistance Is Futile*)
10. *Vaikeita valintoja* (*There's Something About Harry*)
11. *Pahan kosketus* (*Left Turn Ahead*)
12. *Ihmeidentekijä* (*The British Invasion*)

Dexterillä on vaikeuksia murhata rikollisia, kun Doakes seuraa häntä kaikkialle. Myös ahdistus veljensä surmaamisesta piinaa häntä. Dexterin uhrien ruumiit löydetään meren pohjasta, joten kuvioihin saapuu sarjamurhaajien jahtaamiseen erikoistunut FBI-agentti Lundy auttamaan "Bay Harborin teurastajan" löytämisessä. Ritan ex-mies Paul kuolee vankilatappelussa, minkä jälkeen Rita alkaa epäillä Dexteriä luullen tätä heroiiniaddiktiksi, minkä Dexter hätäisesti myöntää. Dexter joutuu menemään vieroitukseen, missä hän tutustuu Lila-nimiseen naiseen. Sillä välin Debra kärsii traumasta johtuen kokemuksistaan Kylmäautomurhaajan kanssa, mutta rakastuu myöhemmin agentti Lundyyn. Lila ihastuu Dexteriin ja heidän ystäväsuhteensa syvenee. Dexter saa tietää kasvatti-isänsä ja biologisen äitinsä välisestä suhteesta, ja hänen uskonsa Harryn oppeihin horjuu. Doakes jatkaa Dexterin vakoilemista ja saa lopulta tietää tämän olevan Bay Harborin teurastaja. Dexter vangitsee Doakesin ja lavastaa Doakesin teurastajaksi. Lila saa tietää totuuden Dexteristä ja murhaa Doakesin, ja Bay Harborin teurastajan tutkimukset päätetään. Lila kiristää Dexteriä tämän salaisuudella ja yrittää jopa murhata Ritan lapset, minkä seurauksena Dexter tappaa Lilan. Kauden lopulla Dexter päättää päästää irti Harryn opeista.

#### Kolmas tuotantokausi (2008)

Jaksot
1. *Isä meidän* (*Our Father*)
2. *Freebon jäljillä* (*Finding Freebo*)
3. *Uinuva peto* (*The Lion Sleeps Tonight*)
4. *Roolileikkejä* (*All in the Family*)
5. *Muutoksia* (*Turning Biminese*)
6. *Ystävä* (*Si Se Puede*)
7. *Ystävänpalvelus* (*Easy as Pie*)
8. *Perhosvaikutus* (*The Damage a Man Can Do*)
9. *Opetus* (*About Last Night*)
10. *Yliote* (*Go Your Own Way*)
11. *Adios, amigo* (*I Had a Dream*)
12. *Kunnes kuolema erottaa* (*Do You Take Dexter Morgan?*)

Rita saa tietää olevansa raskaana ja Dexter epäröiden kosii häntä. Myöhemmin vakoillessaan huumediileri Freeboa, Dexter tappaa vahingossa viattoman miehen. Mies paljastuu tunnetun piirisyyttäjä Miguel Pradon veljeksi, jolla on myös lämmin suhde LaGuertaan. Avustaessaan rikospaikan tutkinnassa, Miguel tutustuu Dexteriin. Kun Dexter murhaa Freebon, hän jää kiinni Miguelille, mutta yllätykseksi Miguel auttaa häntä salaamaan rikoksen. Kauden edetessä kaksikosta tulee läheiset ystävät. Kun Miguel rupeaa auttamaan Dexteriä rikollisten jahtaamisessa, Dexter tajuaa löytäneensä ensimmäisen ja ainoan ystävänsä, joka ymmärtää häntä. Sillä välin Debra selvittää Nylkijä-nimisen sarjamurhaajan tapausta uuden työkaverinsa Quinnin kanssa, ja aloittaa myös suhteen Nylkijältä selviytyneen miehen kanssa. Dexter alkaa kuvitella ja nähdä Harryn ja hänestä tulee Dexterin ns. sisäinen ääni. Myöhemmin Miguel kertoo haluavansa tappaa itse heidän seuraavan uhrinsa ja Dexterin avustuksella hän tappaa ensimmäisen kerran. Kun asianajaja Ellen Wolf katoaa, Dexter alkaa epäillä Miguelia. Löydettyään Wolfin ruumiin, hän kieltää Miguelia tappamasta omin päin. Heidän ystävyytensä joutuu koetukselle Dexterin tajutessa Miguelin manipuloineen häntä alusta alkaen. Kun Nylkijä saadaan kiinni, Miguel vapauttaa hänet ja vastineeksi Nylkijän tulisi tappaa Dexter. LaGuerta saa tietää Miguelin murhanneen Wolfin ja Miguel päättää tappaa LaGuertan. Ennen kuin Miguel kerkeää tehdä mitään, Dexter murhaa hänet saaden sen näyttämään Nylkijän tekosilta. Päivää ennen Dexterin ja Ritan häitä, Nylkijä sieppaa Dexterin, mutta Dexter onnistuu tappamaan tämän. Kausi päättyy Dexterin ja Ritan häihin Dexterin ajatellessa, että hän tulee olemaan täydellinen isä ja aviomies huolimatta salaisuudestaan.

#### Neljäs tuotantokausi (2009)

Jaksot
1. *Unelmaelämää* (*Living the Dream*)
2. *Ruumis kateissa* (*Remains to Be Seen*)
3. *Syvät jäljet* (*Blinded by the Light*)
4. *Lomalla* (*Dex Takes a Holiday*)
5. *Likainen Harry* (*Dirty Harry*)
6. *Vasarointia* (*If I Had a Hammer*)
7. *Virhearvio* (*Slack Tide*)
8. *Katumuksen kourissa* (*Road Kill*)
9. *Nälkäinen mies* (*Hungry Man*)
10. *Isän tyttö* (*Lost Boys*)
11. *Tervehdys, Dexter Morgan* (*Hello, Dexter Morgan*)
12. *Pakotie* (*The Getaway*)

Dexter ja Rita elävät kolmen lapsen vanhempina. Eläkkeellä oleva Lundy palaa kuvioihin, kun Miamissa on jälleen uusi sarjamurhaaja, "Kolmoismurhaaja", jota on etsitty jo pidemmän aikaa. Lundyn ja Debran välit lämpenevät jälleen, mutta heitä ammutaan ja Lundy menehtyy, minkä seurauksena Debra joutuu hetkeksi henkiseen kriisiin elämässään. Dexter saa tietää Kolmoismurhaajan olevan mies nimeltä Arthur Mitchell ja tekee tuttavuutta hänen kanssaan esitellen itsensä Kyle Butleriksi. Samalla hän käy terapiassa Ritan kanssa, koska tämän mielestä heidän avioliitossaan on luottamusongelmia. Sillä välin Quinn alkaa seurustella reportteri Christine Hillin kanssa, ja Angel ja LaGuerta aloittavat myös suhteen, joka johtaa parin avioliittoon heidän uriensa pelastamiseksi. Myöhemmin Dexter pelastaa Arthurin pojan miehen kuristaessa tätä. Hän myös myöhemmin pelastaa pienen pojan Arthurin käsistä. Paljastuu, että Christine on Arthurin tytär, ja hän kertoo isälleen ampuneensa Lundya ja Debraa suojellakseen tätä. Myöhemmin myös Debra saa tietää tämän, ja monien kuulustelujen jälkeen Christine tunnustaa ja ampuu itsensä. Arthur saa tietää Dexterin oikean henkilöllisyyden, ja Dexter lähettää perheensä lomalle, ettei Arthur vahingoittaisi heitä. Debra saa tietää Dexterin olevan Brian Moserin, Kylmäautomurhaajan, veli ja kertoo tämän veljelleen, joka esittää järkyttynyttä. Dexter saa Arthurin kiinni ja murhaa tämän, mutta kotiin palatessaan hän löytää Ritan kuolleena kylpyammeesta, Arthurin viimeisenä uhrina.

#### Viides tuotantokausi (2010)

Jaksot
1. *Jäähyväiset* (*My Bad*)
2. *Surutyön jälkeen* (*Hello, Bandit*)
3. *Melkein täydellinen* (*Practically Perfect*)
4. *Kaunotar ja hirviö* (*Beauty and the Beast*)
5. *Ensiveri* (*First Blood*)
6. *Lokerointia* (*Everything Is Illumenated*)
7. *Ympäröi meidät* (*Circle Us*)
8. *Vaiston varassa* (*Take It*)
9. *Teiniuhoa* (*Teenage Wasteland*)
10. *Numero 13* (*In the Beginning*)
11. *Avunpyyntöjä* (*Hop a Freighter*)
12. *Ihme* (*The Big One*)

Ritan kuolema järkyttää, mutta jotkut ihmettelevät Dexterin kylmää suhtautumista tapahtuneeseen. Quinn alkaa epäillä, että Dexterillä olisi jotain tekemistä Ritan murhan kanssa. Astor syyttää Dexteriä äitinsä kuolemasta, ja muuttaa veljensä kanssa isovanhempiensa luo. Dexter palkkaa lastenhoitajan vahtimaan poikaansa Harrisonia. Hän myöhemmin murhaa Boyd Fowlerin, joka on vastuussa lukuisten naisten kuolemista. Boydin eloonjäänyt uhri, traumatisoitunut Lumen, näkee tapahtuman ja yrittää paeta, mutta päättää pitää asian salaisuutena tajutessaan Dexterin hyvyyden. Lumen kertoo myös, että Boydilla oli kumppaneita, joita hän alkaa jahdata yhdessä Dexterin kanssa. Sillä välin Angelin aloittama baaritappelu tuo väliaikaisia kolhuja hänen avioliittoonsa LaGuertan kanssa. Debra aloittaa suhteen Quinnin kanssa, joka palkkaa vanhan tuttunsa Liddyn vakoilemaan Dexteriä. Boydin uhrien ruumiit löydetään, mikä johdattaa tiimin hänen, ja hänen kauttaan kuuluisan "motivaatiopuhuja" Jordan Chasen ja tämän kollegan Colen jäljille. Lumen tunnistaa heidät, joten hän ja Dexter murhaavat Colen. Dexter tekee tuttavuutta Jordanin kanssa ja tämä saa tietää Lumenin olevan hänen suojattina. Liddy pääsee Dexterin ja Lumenin jäljille, minkä Dexter lopulta tajuaa ja murhaa tämän. Hän ja Lumen rakastuvat toisiinsa. Jordan sieppaa Lumenin, mutta Dexter pelastaa tämän ja Lumen surmaa Jordanin saaden kostonsa. Tajutessaan saaneensa sisäisen rauhan Lumen jättää Dexterille jäähyväiset ja lähtee. Debra saa arvostusta löydettyään yhteyden Jordanin ja murhattujen naisten välillä ja näin ollen ratkaistuaan jutun. Kausi päättyy, kun kaikki kokoontuvat juhlimaan Harrisonin 1-vuotissyntymäpäivää, samalla kun Dexter riisuu kihlasormuksensa todeten ihmissuhteiden olevan vaikea käsite.

#### Kuudes tuotantokausi (2011)

Jaksot
1. (*Those Kinds of Things*)
2. (*Once Upon a Time...*)
3. (*Smokey and the Bandit*)
4. (*A Horse of a Different Color*)
5. (*The Angel of Death*)
6. (*Just Let Go*)
7. (*Nebraska*)
8. (*Sins of Omission*)
9. (*Get Gellar*)
10. (*Ricochet Rabbit*)
11. (*Talk to the Hand*)
12. (*This is the Way the World Ends*)

On kulunut vuosi Ritan kuolemasta ja Dexter näyttää saaneensa elämänsä järjestykseen. LaGuerta saa ylennyksen, mikä nostaa kaikkien yllätykseksi Debran tiimin johtoon. Uskonnollinen professori James Gellar ja hänen entinen oppilaansa Travis Marshall valmistautuvat maailmanloppuun uskoen olevansa Jumalan asialla. He alkavat toteuttaa murhia visualisoiden ne Ilmestyskirjassa kerrottujen tapahtumien mukaan. Debra tiimeineen alkaa jäljittää "Tuomiopäivämurhaajia" ja pääsee lopulta Gellarin jäljille. Dexter sen sijaan tutustuu entiseen pappiin Samiin, jonka entisistä synneistä Dexter löytää yhteisen sävelen. Debran ja Quinnin ero ajaa jälkimmäisen alkoholismiin. Myöhemmin Dexter pääsee Travisin jäljille. Travis sanoo toimineensa Gellarin käskystä ja lupaa auttaa nappaamaan hänet. Dexter saa kuitenkin selville, että Gellar on oikeasti kuollut vuosia sitten ja elää vain Travisin alitajunnassa. Sillä välin Debra käy terapiassa ampumavälikohtauksen takia ja tajuaa rakastavansa Dexteriä enemmän kuin pitäisi. Travis luulee tappaneensa Dexterin ja valitsee viimeiseksi uhrikseen Harrisonin. Dexter onnistuu kuitenkin pelastamaan poikansa ja nappaamaan Travisin. Kun Dexter murhaa hänet, astuu Debra paikalle ja todistaa tapahtuman.

#### Seitsemäs tuotantokausi (2012)

Jaksot
1. (*Are You...?*)
2. (*Sunshine and Frosty Swirl*)
3. (*Buck the System*)
4. (*Run*)
5. (*Swim Deep*)
6. (*Do the Wrong Thing*)
7. (*Chemistry*)
8. (*Argentina*)
9. (*Helter Skelter*)
10. (*The Dark... Whatever*)
11. (*Do You See What I See?*)
12. (*Surprise, Motherfucker*)

Debra näkee Dexterin tappavan Travis Marshallin ja on järkyttynyt. Hän kuitenkin auttaa Dexteriä peittämään murhan sytyttämällä kirkon tuleen ja lavastamalla Marshallin kuoleman itsemurhaksi. Debra alkaa epäillä Dexteriä ja etsii hänen asunnostaan vihjeitä. Hän löytää verinäytteet ja Dexterin veitset, jolloin Dexter paljastaa olevansa sarjamurhaaja. Ajatellen voivansa lopettaa Dexterin murhaamisen, Debra alkaa vahtia häntä ja vaatii Dexterin muuttamaan luokseen. Debra ei hyväksy Dexterin käsitystä rikollisten tuomiosta, mutta kuitenkin ymmärtää sitä. Samalla LaGuerta löytää kirkosta verinäytteen, jonka Dexter oli vahingossa jättänyt tapettuaan Marshallin, joka on samanlainen kuin mitä Bay Harborin teurastaja käytti vuosia aiemmin. Hän alkaa pitää Marshallia teurastajan uhrina ja alkaa tutkia uudelleen teurastajan tapausta. Toisaalla ukrainalaisen mafian jäsen tappaa paikalle sattuneen Mike Andersonin, jolloin Dexter etsii hänet käsiinsä. Sen seuraksena mafian päähahmo Sirko alkaa jahdata Dexteriä. Dexter johdattaa Sirkon ansaan ja Sirko vangitaan. Mafia pyörittää myös strippiklubia jossa Quinnin tyttöystävä Nadia työskentelee. Suojellakseen Nadiaa, Quinn tekee sopimuksen mafian kanssa ja hävittää todisteet Sirkon rikosta vastaan jolloin tämä vapautuu.

Samalla Miamin poliisi tutkii Wayne Randallin yli kymmenen vuotta sitten tekemiä murhia. Waynen silloinen tyttöystävä Hannah McKay auttaa poliisia ruumiiden löytämisessä. Dexterin tutkiessa yhtä ruumiista, hän huomaa ettei Wayne ole voinut tappaa tätä, sillä tappaja on ollut paljon pienempi. Niinpä tappajaksi paljastuu Hannah, joka kuitenkin kiehtoo Dexteriä joten hän ei paljasta seikkaa muille. Dexter saa selville, että Hannah on tappanut muun muassa oman aviomiehensä. Hän päättää tappaa Hannahin, muttei kuitenkaan pysty siihen. Hän huomaa olevansa ihastunut Hannahiin ja aloittaa suhteen tämän kanssa. Debra on kuitenkin myös perillä Hannahin syyllisyydestä ja haluaa Dexterin tappavan hänet. Kun Hannah myrkyttää Debran niin että tämä joutuu sairaalaan, Dexter päättää pidätyttää Hannahin. Hannah kuitenkin juonii itsensä pois viranomaisten kynsistä. LaGuerta pitää Dexteriä Bay Harborin teurastajana eikä aio perääntyä tutkimuksestaan. Kun LaGuerta vaarantaa myös Debran tulevaisuuden, Dexter ei näe muuta vaihtoehtoa kuin tappaa LaGuerta. Hän tappaa viimeisen äitinsä murhan takana olevan miehen, Hector Estradan, sataman kontissa ja houkuttelee LaGuertan paikalle. Dexter on aikessa lavastaa LaGuertan tappajaksi Estradan ja ampuu häntä tämän aseella. Debra kuulee laukauksen ja saapuu konttiin. LaGuerta usuttaa Debraa ampumaan Dexterin ja Dexter laskee veitsensä. Itkien Debra ampuukin LaGuertan. Lopuksi Dexter ja Debra kävelevät rannalla muiden juhliessa uutta vuotta, ja Dexter miettii onko tämä uusi alku vai lopun alkua.

#### Kahdeksas tuotantokausi (2013)

Jaksot
1. (*A Beautiful Day*)
2. (*Every Silver Lining...*)
3. (*What's Eating Dexter Morgan?*)
4. (*Scar Tissue*)
5. (*This Little Piggy*)
6. (*A Little Reflection*)
7. (*Dress Code*)
8. (*Are We There Yet?*)
9. (*Make Your Own Kind of Music*)
10. (*Goodbye Miami*)
11. (*Monkey in a Box*)
12. (*Remember the Monsters?*)

Kahdeksannella tuotantokaudella Dexter asuu asunnossaan Harrisonin kanssa. Hänen elämänsä on palautunut raiteilleen ja hän on saanut uusia ystäviä ja aloittanut harrastuksensa uudelleen. Miamiin ilmestyy uusi sarjamurhaaja Aivokirurgi, joka poistaa osia uhriensa aivoista. Kauden aikana Dexter tapaa psykiatri Evelyn Vogelin, joka on ollut osana kehittämässä "Harryn sääntöjä" huomattuaan tämän murhanhimoiset taipumukset. Dexter tapaa Hannahin jälleen ja he suunnittelevat tulevaisuutta Argentiinassa Dexterin työn päättämisen kustannuksella. Dexter saa lopulta selville Aivokirurgin olevan Vogelin psykopaattinen poika Oliver Saxon. Ennen lähtöä Dexterin pitää kuitenkin tappaa Saxon ja hänelle tulee kiire sillä hänen pitäisi suorittaa tappo ennen Floridaan tulevaa hurrikaania, jotta matkustaminen onnistuisi. Dexter ottaa Saxonin kiinni mutta tajuaa ettei hänellä enää ole murhanhimoisia halujaan ja kutsuu Debran pidättämään tämän, joka kuitenkin epäonnistuu ja loukkaantuu. Debra kuolee vammoihinsa sairaalassa, josta Dexter hakee hänet ja upottaa mereen. Dexter tajuaa, että kaikkialla missä hän on, hänen lähimmäisensä kärsivät. Niinpä hän päättää kadota ikuisiksi ajoiksi ja suojella Harrisonia ja Hannahia itseltään, eikä palaa heidän luokseen vaan lavastaa kuolemansa hurrikaanissa. Kausi loppuu siihen, kun Dexter tekee töitä metsurina erämaassa, missä kukaan ei tunne häntä.

#### Yhdeksäs tuotantokausi, Dexter: New Blood (2021)

*New Blood* on kymmenjaksoinen sarja, jonka tarina sijoittuu noin kymmenen vuotta kahdeksannen tuotantokauden jälkeiseen aikaan. Dexter Morgan, joka käyttää valenimeä Jim Lindsay, on muuttanut kuvitteelliseen Iron Lake -pikkukaupunkiin Yhdysvaltain koillisosassa. Pääosaa näyttelee edelleen Michael C. Hall.

Tällä kaudella Dexter alkaa jäljittämään uutta sarjamurhaajaa, joka tappaa nuoria naisia.

#### Oheistuotteet

### DVD-julkaisut

| Kausi | Julkaisu (R2) | Jaksoja | Lisämateriaali |
| --- | --- | --- | --- |
| **1** | 19. toukokuuta 2008 | 12 | * 2 kommenttiraitaa
* Koosteet "The Academy of Blood: A Killer Course!", "Witnessed in Blood: A True Murder Investigation" ja "N Technology"
* 2 *Brotherhood*-sarjan jaksoa
 |
| **2** | 30. maaliskuuta 2009 | 12 | * Kooste "Via E-Bridge Technology"
* 2 *Brotherhood*-sarjan jaksoa (toinen kausi)
* 2 *Tudors*-sarjan jaksoa (toinen kausi)
* 2 *Californication*-sarjan jaksoa
 |
| **3** | 16. elokuuta 2010 | 12 | * Näyttelijöiden haastatteluja
* Koosteet "Victims Match", "Inside the Writers Room", "Bringing Miami to LA" ja "Miami's Finest"
* Kuvagalleria
 |
| **4** | 2012 | 12 | * Dexter: A sitdown With Michael C. Hall and John Lithgow
* Blood, Guts and Blood Parts: The Blood
* Blood, Guts and Blood Parts: The Props
* jaksojen selostus
 |
| **5** | – | 12 | – |

### Videopeli

Sarjan ensimmäisen kauden tapahtumiin perustuva videopeli iPhonelle julkaistiin 13. syyskuuta 2009. Sarjan näyttelijät ovat antaneet äänensä hahmoille.

### Soundtrack

*Dexter: Music from the Showtime Original Series* -niminen soundtrack julkaistiin 28. elokuuta 2007. Soundtrackin julkaisi Showtime. Dexterin tunnusmusiikin kirjoitti Rolfe Kent ja toteutti amerikkalainen säveltäjä Daniel Licht.

Lähteet
-------

1. ↑  Ahlborn, Kate: Q&A Michael C. Hall interview *Vanity Fair*.  9.12.2008. Viitattu 24.10.2012. (englanniksi)
2. 1 2  Wolk, Josh: Blood Brother: Michael C. Hall Returns to TV in Dexter *Entertainment Weekly*.  6.10.2006.  Arkistoitu 8.10.2012. Viitattu 24.10.2012.
3. 1 2  King, Susan: Making a killing *Los Angeles Times*.  12.7.2007. Viitattu 24.10.2012. (englanniksi)
4. ↑  Michael C. Hall on *Friday Night with Jonathan Ross*. 6.3.2009. Viitattu 24.10.2012.
5. ↑  Goldman, Eric: IGN Interview: Dexter's Julie Benz  14.12.2006. IGN. Viitattu 24.10.2012. (englanniksi)
6. ↑  Wieselman, Jarrett: Julie Benz: "Dexter Broke My Heart" *New York Post*.  13.7.2008.  Arkistoitu 18.2.2009. Viitattu 24.10.2012. (englanniksi)
7. ↑  The Futon Critic Staff: Jennifer Carpenter joins cast *Thefutoncritic.com*.  19.9.2005. Viitattu 24.10.2012.
8. ↑  Ahlborn, Kate: Q&A with Jennifer Carpenter *Vanity Fair*.  07.11.2008. Viitattu 24.10.2012. (englanniksi)
9. 1 2  More Casting News for Showtime's 'Dexter'  11.7.2007. BuddyTV. Viitattu 24.10.2012. (englanniksi)
10. ↑  Blistein, Jon: Dexter Tries to Ditch His Serial Killer Past in New Trailer for Revival ‘Dexter: New Blood’ *Rolling Stone*.  26.7.2021. Viitattu 23.10.2021.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Dexter**.
* Dexterin virallinen sivusto (englanniksi)